|  |  |  |
| --- | --- | --- |
|  |  |  |
|  |
|  |  |  |
|  |  |  |
|  |  |  |

Sikojen merkitsemis- ja rekisteröintiohje

1. **Yleistä**

Sikojen merkitseminen ja rekisteröinti perustuu EU-säädöksiin, lakiin eläintunnistusjärjestelmästä (238/2010) sekä asetukseen sikojen merkitsemisestä ja rekisteröinnistä (720/2012), joissa säädetään jokaisen sikoja pitävän velvollisuudesta rekisteröityä eläintenpitäjäksi sekä ilmoittaa omistamiensa tai hallitsemiensa sikojen tiedot sikarekisteriin. Määräykset koskevat kaikkia sikoja ml. minisika, mikrosika ja villisika.

Sikarekisteritietojen käyttöä ja luovutusta säätelee osaltaan laki maaseutuelinkeinohallinnon tietojärjestelmistä (284/2008).

Sikarekisteri on osa eläintietojärjestelmää. Rekisterin avulla pystytään seuraamaan eläinten siirtoja, joten yksittäisen sikalan kannalta voidaan selvittää mistä eri paikoista eläimiä on sinne tullut ja mihin kaikkialle eläimiä on sieltä edelleen siirretty. Tautitilanteessa taudin lähtöpaikan selvittäminen ja tartunta-alueen rajaaminen ovat merkittäviä seikkoja eläintautien vastustamisessa.

Lisätietoja ja ajankohtaisia sikojen pitäjiä koskevia tiedotteita on Ruokaviraston internetsivuilla osoitteessa: <https://www.ruokavirasto.fi/viljelijat/elaintenpito/elainten-merkinta-ja-rekisterointi/siat/>

* 1. **Määritelmiä**

Tässä ohjeessa tarkoitetaan

* *sialla* kesysikaa, minisika mukaan lukien sekä villisikaa tai sen risteytyksiä lukuun ottamatta luonnonvaraisia kantoja
* *emakolla* vähintään kahdeksan kuukauden ikäistä naaraspuolista sikaa
* *karjulla* vähintään kahdeksan kuukauden ikäistä urospuolista sikaa
* *nuorella siitossialla* jälkeläisten tuotantoon tarkoitettua vähintään kolmen kuukauden ikäistä, mutta enintään kahdeksan kuukauden ikäistä uros- tai naaraspuolista sikaa
* *lihasialla* lihantuotantoon tarkoitettua vähintään kolmen kuukauden ikäistä, mutta enintään kahdeksan kuukauden ikäistä sikaa
* *porsaalla* alle kolmen kuukauden ikäistä sikaa
* *eläintenpitäjällä* luonnollista henkilöä tai oikeushenkilöä, joka on pysyvästi vastuussa yhdestä tai useammasta siasta
* *eläinvälittäjällä* luonnollista henkilöä tai oikeushenkilöä, joka itse tai toisen välityksellä ostaa tai myy ammattimaisesti sikoja ja on vastuussa sioista tilapäisesti, enintään 30 vuorokauden ajan. Eläinvälittäjiä ovat myös ne luonnolliset henkilöt ja oikeushenkilöt, jotka ostavat sikoja vain teurastamista varten
* *eläinkuljettajalla* luonnollista henkilöä tai oikeushenkilöä, joka tuloa tai muuta taloudellista hyötyä saadakseen ammattimaisesti kuljettaa eläimiä itse tai toisen palveluksessa tai joka vuokraa tai muutoin luovuttaa toisen käyttöön eläinten kuljetukseen tarkoitetun kuljetusvälineen
* *eläinlajilla* sikaa, minisikaa, mikrosikaa tai villisikaa
* *eläintyypillä* porsasta, lihasikaa, nuorta siitossikaa, emakkoa tai karjua
* *teurastamolla* Elintarvikelain (23/2006) 15§ssä mainittua Ruokaviraston hyväksymää laitosta, jossa teurastetaan sikoja
* *pitopaikalla* yksikköä, joka muodostuu yhdestä tai useammasta laitoksesta, rakennuksesta, tarhasta tai muusta paikasta, ja jossa sikoja pidetään, kasvatetaan tai käsitellään
* *pitopaikkatunnuksella* pitopaikkarekisteriin merkittyä pitopaikan tunnistetta (FI+12 numeroa)
* *tilatunnuksella* maatilarekisteriin merkittyä maatilan tunnistetta (9 numeroa)
* *asiakastunnuksella* maaseutuelinkeinorekisteriin rekisteröityneelle asiakkaalle annettua tunnusta, jota käyttävät ne tuottajat, joilla ei ole tilatunnusta (8 numeroa)
* *eläinvälittäjätunnuksella* eläinvälittäjärekisteriin rekisteröityneelle eläinvälittäjälle annettua tunnusta (4 numeroa)
* *laitostunnuksella* Ruokaviraston sikoja teurastavalle laitokselle antamaa hyväksytyn laitoksen numeroa tai tunnusta
* *merkintätunnuksella* maaseutuelinkeinorekisterin pitäjän rekisteröityneelle sikaeläintenpitäjälle antamaa sikojen merkitsemiseen käytettävää tunnusta
* *yksilötunnuksella* mitä tahansa muuta sikojen merkitsemiseen käytettävää yksilökohtaista tunnusta kuin merkintätunnusta
1. **Eläintenpitäjän ja pitopaikan rekisteröinti**

**2.1 Eläintenpitäjän rekisteröityminen ja muutoksista ilmoittaminen**

Yhden tai useamman sian pitäjän on rekisteröidyttävä sikojen pitäjäksi.

Rekisteröitymislomake toimitetaan **ennen** eläintenpidon aloittamista maaseutuelinkeinoviranomaiselle siinä kunnassa, missä eläintenpitäjän maatilan talouskeskus tai asuinpaikka sijaitsee. Ennen eläintenpidon rekisteröintiä pitää käytettävä pitopaikka olla rekisteröity.

Rekisteröitymislomakkeen (Ilmoitus ja ohje eläintenpitotoiminnasta) saa kunnasta tai internetistä osoitteesta: <https://www.ruokavirasto.fi/tietoa-meista/asiointi/oppaat-ja-lomakkeet/viljelijat/elainten-pito/elainten-merkitseminen-ja-rekisterointi/>

Rekisteröidyttäessä on ilmoitettava

* henkilötiedot (nimi, osoite, puhelinnumero, henkilö- tai liike- ja yhteisötunnus sekä kieli)
* sikojen pitopaikat (omistuksessa tai hallinnassa olevat)
* tuotantomuoto (porsas, lihasika, yhdistelmäsikala, villisika, muu)
* rekisteröinnin syy (tuotannon aloitus, keskeytys, uudelleen aloittaminen tai lopettaminen) ja aloitus-/lopetuspäivämäärä

Mikäli näissä tiedoissa tapahtuu muutoksia, on niistä viipymättä ilmoitettava kirjallisesti kunnan maaseutuelinkeinoviranomaiselle. Samoin jos sian/sikojen pito keskeytyy vähintään kuuden kuukauden ajaksi, on siitä ilmoitettava em. rekisteröitymislomakkeella. Myös toiminnan uudelleen aloittamisesta tai kokonaan lopettamisesta on ilmoitettava.

Eläintenpitäjän rekisteröinnin tilanteen muutoksista (esim. keskeyttäminen tai lopettaminen) on tehtävä 30 vuorokauden sisällä.

**2.2. Pitopaikan rekisteröinti**

Eläintenpitäjä ilmoittaa rekisteriin omistuksessaan tai kokonaan omassa hallinnassaan olevan eläinten pitopaikan ja siihen liittyvän tuotantomuodon, sekä eläinlajin. Eläintenpitäjän hallinnassa olevasta pitopaikasta liitetään mukaan vuokrasopimus tai kirjallinen selvitys. Pitopaikka saa pitopaikan rekisteröimisen yhteydessä pitopaikkatunnuksen. Tunnusta käytetään ilmoitettaessa eläinten osto- ja myyntitapahtumia sekä pitopaikkojen välisiä siirtotapahtumia rekisteriin. Kukin pitopaikka saa vain yhden pitopaikkatunnuksen, vaikka pitopaikassa olisi omien eläinten lisäksi toisen eläintenpitäjän eläimiä. Myös yhteisomistuksessa oleva pitopaikka saa vain yhden tunnuksen.

* Pitopaikan tyypiksi voidaan valita rakennus tai maa-alue. Rakennusten lukumäärä ilmoitetaan omassa kohdassaan. Maa-aluetta voidaan tarkentaa lisätiedolla omassa kentässään tai liitteeksi tallennettavalla selvityksellä (esim. kartta ja peruslohkonumero).
* Talouskeskuksesta selvästi erillään oleva tuotantoyksikkö tai laidunalue rekisteröidään erilliseksi pitopaikaksi silloin, kun kulku pitopaikkaan tapahtuu toisen eläintenpitäjän alueen kautta tai kun pitopaikka sijaitsee toisen tuottajan talouskeskuksessa.
* Jos pitopaikkana on metsälaidun tai saari, jolla ei ole peruslohkonumeroa, merkitään alue kartalle ja pitopaikka rekisteröidään normaalin peruslohkorekisteröinnin mukaisesti.

Pitopaikan rekisteröiminen tapahtuu jättämällä täytetty lomake (Ilmoitus ja ohje toimintapaikasta (pitopaikasta)) kunnan maaseutuelinkeinoviranomaiselle. Lomakkeita saa kunnan maataloustoimistosta, tai internetistä osoitteesta: https://www.ruokavirasto.fi/tietoa-meista/asiointi/oppaat-ja-lomakkeet/viljelijat/elainten-pito/elainten-merkitseminen-ja-rekisterointi/

Jos rekisteröidyn pitopaikan tiedoissa, eläinlajeissa, tuotantosuunnassa, tapahtuu muutoksia tai pitopaikka poistuu käytöstä, ilmoitetaan muutokset kunnan maaseutuelinkeinoviranomaiselle samalla lomakkeella kuin rekisteröintikin. Muutoksista on ilmoitettava 30 vuorokauden sisällä.

**2.3. Merkintätunnus**

Maaseutuelinkeinoviranomainen antaa eläintenpitäjälle pitopaikan rekisteröimisvahvistuksen yhteydessä merkintätunnuksen. Merkintätunnusta käytetään sikojen merkitsemisessä ja luetteloinnissa sekä sikarekisterin ilmoituksissa. Merkintätunnus on pitopaikkakohtainen tunnus.

Toisesta jäsenvaltiosta tuotu sikaeläin säilyttää alkuperäisen merkintätunnuksensa. Jos merkintä muuttuu lukukelvottomaksi, sika merkitään uudelleen sen hetkisen pitopaikan tunnuksella (kts.3.2)

1. **Sikojen merkitseminen**

Eläintenpitäjä on aina vastuussa omistamiensa tai hallitsemiensa sikojen asianmukaisesta merkitsemisestä. Eläintenpitäjän pitopaikassa syntyneet siat on merkittävä. Siat on merkittävä viimeistään silloin, kun ne siirretään syntymäpitopaikasta toiseen pitopaikkaan tai toiselle eläintenpitäjälle. Merkitsemättömiä eläimiä ei saa siirtää eikä vastaanottaa edes kuljetusautoon. Yleisin merkintätapa on tatuoiminen.

**3.1. Merkintätapa**

Siat on merkittävä syntymäpitopaikassaan pitopaikkakohtaisella merkintätunnuksella (kts. 2.3.) tatuoiden tai käyttäen korvamerkkiä. Tatuointi voidaan tehdä joko tatuointipihdeillä korvanlehteen tai tatuointivasaralla reiden ulkopintaan.

Merkintätunnuksella varustetusta korvamerkistä ei ole olemassa tarkempia säädöksiä, joten eläintenpitäjä voi hankkia merkit vapaasti mistä tahansa eikä merkin mallille ole olemassa vaatimuksia. Suositeltavaa kuitenkin on, että merkki hankitaan tunnetulta valmistajalta (vrt. Ruokaviraston hyväksymät korvamerkki), jonka tuotteet ovat testattuja ja eläinten merkitsemiseen hyväksyttyjä.

Merkintätunnuksen lisäksi tuottaja voi halutessaan käyttää myös yksilötunnusta edellyttäen, että virallisen merkintätunnuksen luettavuus ei vaikeudu lisämerkinnöistä.

Mini- ja mikrosiat saadaan **lisäksi** merkitä nahan alle injektoidulla mikrosirulla, jossa on eläimen yksilöllinen tunnus. Tämä yksilötunnus ei ole viranomaisen vaatima eikä sitä ilmoiteta sikarekisteriin. Ostajalle, erityisesti teurastamolle tulee ilmoittaa siruttamisesta ja sirun paikasta siassa. Teurastamon velvollisuus on poistaa siru.

Merkintätunnuksen on oltava luettavissa siasta koko sen elinajan. Tunnuksen luettavuus on tarkistettava aina ennen sian siirtoa. Värillisissä ja karvaisissa sioissa tatuoinnin erottumisessa on usein ongelmia, joten korvamerkin käyttö on silloin suositeltava merkintätapa.

**3.2. Uudelleen merkitseminen**

Mikäli merkintätunnus (tatuointitai korvamerkki) on vaurioitunut, kadonnut tai muuttunut lukukelvottomaksi, sika on merkittävä uudelleen. Merkitsemätöntä sikaa ei saa siirtää tai luovuttaa pitopaikastaan. Merkintätunnuksena eläintenpitäjä käyttää sen hetkisen pitopaikan merkintätunnusta.

Uudelleenmerkitsemisestä on tehtävä merkintä pitopaikan eläinluetteloon, jolloin jäljitettävyysmahdollisuus säilyy tunnuksen muutoksesta huolimatta (kts.4.1.).

**3.3. Sikojen merkitseminen teurastamoon siirrettäessä**

Ennen kuin siat lastataan teurasautoon, eläintenpitäjän on tatuoitava merkintätunnus jokaisen sian keskiselän tai kyljen alueelle keskilinjan molemmille puolille. Merkintätunnuksella varustettua korvamerkkiä voidaan käyttää silloin, kun tatuoinnin onnistuminen on epävarmaa nahan värillisyyden tai karvapeitteisyyden takia.

Jos sika menee suoraan syntymäpitopaikastaan teuraaksi, yllä kuvattu teurasmerkintä riittää.

Villisiat ja niiden risteytykset voidaan lähettää syntymäpitopaikastaan teurastamoon ilman tatuointeja tai korvamerkkiä edellyttäen, että samassa kuljetuksessa ei kuljeteta muiden tuottajien sikoja eikä teurastamossa ole vaaraa eläinten sekaantumisesta toisesta pitopaikasta tuleviin tai toisen eläintenpitäjän eläimiin.

Eläinkuljettajalle on annettava asiakirja, josta käy ilmi siat luovuttaneen eläintenpitäjän nimi, tila- tai asiakastunnus, merkintätunnus, sikojen lukumäärä ja vastaanottava teurastamo. Asiakirja luovutetaan sikojen mukana teurastamoon.

1. **Eläinluettelo**

**4.1. Eläintenpitäjän luettelonpitovelvollisuus**

Eläintenpitäjän on pidettävä sioistaan ajan tasalla olevaa luetteloa pitopaikoittain, koska sikaeläimiä ei tunnisteta yksilöinä keskusrekisterissä. Luettelossa on oltava päivämäärineen seuraavat tiedot:

* sikojen syntymät
* sikojen kuolemat
* emakoiden, karjujen, nuorten siitossikojen, lihasikojen tai porsaiden ja vastaanotettujen sikojen lukumäärä merkintätunnuskohtaisesti ja sikojen luovuttajan tila-, asiakas- tai eläinvälittäjätunnus
* emakoiden, karjujen, nuorten siitossikojen, lihasikojen tai porsaiden luovuttaminen tai siirtäminen, luovutettujen tai siirrettyjen sikojen lukumäärä merkintätunnuskohtaisesti ja sikojen vastaanottajan tila-, asiakas- tai eläinvälittäjätunnus
* kadonneen, vahingoittuneen tai muuten lukukelvottomaksi muuttuneen merkinnän korvaaminen ja korvattu merkintätunnus

Sikaluettelomalli löytyy Ruokaviraston [lomakesivulta:](https://www.ruokavirasto.fi/tietoa-meista/asiointi/oppaat-ja-lomakkeet/viljelijat/elainten-pito/elainten-merkitseminen-ja-rekisterointi/) <https://www.ruokavirasto.fi/tietoa-meista/asiointi/oppaat-ja-lomakkeet/viljelijat/elainten-pito/elainten-merkitseminen-ja-rekisterointi/>

**4.2. Eläinvälittäjän luettelonpitovelvollisuus**

Eläinvälittäjän on pidettävä ajan tasalla olevaa luetteloa välittämistään sioista. Luetteloon on merkittävä päivämäärineen seuraavat tapahtumat:

* emakoiden, karjujen, nuorten siitossikojen, lihasikojen sekä porsaiden vastaanottaminen, vastaanottavan kuljetusajoneuvon rekisterinumero, vastaanotettujen sikojen lukumäärä merkintätunnuskohtaisesti ja sikojen luovuttajan tila-, asiakas- tai eläinvälittäjätunnus
* emakoiden, karjujen, nuorten siitossikojen, lihasikojen sekä porsaiden luovuttaminen, luovuttavan kuljetusajoneuvon rekisterinumero, luovutettujen sikojen lukumäärä merkintätunnuskohtaisesti ja sikojen vastaanottajan tila-, asiakas- tai eläinvälittäjätunnus

Jos eläinvälittäjällä on pitopaikka, hänen on pidettävä ajan tasalla olevaa pitopaikkakohtaista luetteloa sioista. Luetteloon on tällöin merkittävä päivämäärineen

* emakoiden, karjujen, nuorten siitossikojen, lihasikojen sekä porsaiden purkaminen kuljetusajoneuvosta, kuljetusajoneuvon rekisterinumero ja ajoneuvosta purettujen sikojen lukumäärä merkintätunnuskohtaisesti
* emakoiden, karjujen, nuorten siitossikojen, lihasikojen sekä porsaiden uudelleen lastaaminen kuljetusajoneuvoon, kuljetusajoneuvon rekisterinumero ja ajoneuvoon uudelleen lastattujen sikojen lukumäärä merkintätunnuskohtaisesti.

Jos eläinvälittäjä pitää eläimiä hallussaan yli 30 päivää, hänet katsotaan eläintenpitäjäksi, jolloin häntä koskevat samat velvollisuudet kuin muita eläintenpitäjiä.

Jos eläinvälittäjä siirtää sikoja suoraan teurastamoon, on luetteloon merkittävä seuraavat tapahtumat päivämäärineen:

* emakoiden, karjujen, nuorten siitossikojen, lihasikojen sekä porsaiden vastaanottaminen, vastaanotettujen sikojen lukumäärä merkintätunnuskohtaisesti ja sikojen luovuttajan tila-, asiakas- tai eläinvälittäjätunnus
* emakoiden, karjujen, nuorten siitossikojen, lihasikojen sekä porsaiden luovuttaminen, luovutettujen sikojen lukumäärä merkintätunnuskohtaisesti ja vastaanottavan teurastamon laitostunnus.

**4.3. Teurastamon luettelonpitovelvollisuus**

Teurastamon on pidettävälaitoskohtaisesti ajan tasalla olevaa luetteloa vastaanottamistaan sioista. Luetteloon on merkittävä päivämäärineen emakoiden, karjujen, nuorten siitossikojen, lihasikojen sekä porsaiden vastaanottaminen, vastaanotettujen sikojen lukumäärä merkintätunnuskohtaisesti, sikojen luovuttajan tila-, asiakas- tai eläinvälittäjätunnus sekä vastaanotettujen sikojen teurastaminen.

**4.4. Luetteloiden säilyttäminen**

Eläintenpitäjän, eläinvälittäjän ja teurastamon on säilytettävä edellä kuvattuja luettelotietoja kuluvan vuoden ja sitä seuraavien kolmen kalenterivuoden ajan. Luettelot on pyydettäessä esitettävä valvontaviranomaisille. Luettelon tietojen on oltava sellaisessa muodossa, että ne voidaan tarkastaa ilman kohtuutonta vaivaa.

**5. ELÄINREKISTERIN ILMOITUKSET**

Eläintenpitäjä on vastuussa ilmoitusvelvollisuuden täyttymisestä. Eläinvälittäjä tai teurastamo voi tehdä sikojen osto- ja myynti-ilmoitukset eläintenpitäjän puolesta mikäli eläintenpitäjä on kirjallisesti valtuuttanut eläinvälittäjän tekemään ilmoitukset puolestaan.

Satelliittisikalan omistaja voi sopia, että napasikalan omistaja tekee myös hänen sioistaan tarvittavat ilmoitukset. Sikalassa (pitopaikassa) on oltava ajantasainen eläinluettelo

Kaikkien tapahtumailmoitusten ilmoitusaika on seitsemän (7) vuorokautta. Jos ilmoitus tehdään postitse, on huolehdittava siitä, että se on perillä asiakaspalvelussa (Suomen Maatalouden Laskentakeskus Oy) viimeistään seitsemäntenä päivänä tapahtumasta ilmoitusviiveen välttämiseksi. Eläinmääräilmoitukset tehdään kolmannesvuosittain (ks. 5.4).

Eläinlajit ja -tyypit on koodattu ilmoituslomakkeissa seuraavasti:

Eläinlaji

1= Sika (kesysika)

2= Minisika tai mikrosika

3= Villisika (tai sen risteytys)

Eläintyyppi

1=Porsas 3kk ikäinen tai nuorempi

2=Lihasika Yli 3kk, mutta alle 8 kk ikäinen, lihantuotantoon tarkoitettu

3=Nuori siitossika Yli 3kk, mutta alle 8 kk ikäinen, jälkeläisten tuotantoon tarkoitettu

4=Emakko 8kk ikäinen tai vanhempi naaraspuolinen siitossika

5=Karju 8 kk ikäinen tai vanhempi urospuolinen siitossika

Villisiat jaetaan tyypiltään kohtien 1-5 mukaisiin ryhmiin.

Minisiat ovat kaikki eläintyypiltään 6, mikrosiat 7.

**Sikarekisterin ilmoituskanavat:**

* Eläinrekisteri-sovellus osoitteessa <https://elaintietojarjestelma.evira.fi/elainas/>
* Eläintenpitäjien käyttöoikeuksia hallinnoi oman kunnan maaseutuelinkeinoviranomainen
* Viranomaisten, teurastamoiden ja välittäjien tunnukset myöntää Ruokavirasto
* Paperilomakkeet

Lomakkeita voi tilata asiakaspalvelusta tai niitä voi tulostaa Ruokaviraston internetsivuilta: <https://www.ruokavirasto.fi/tietoa-meista/asiointi/oppaat-ja-lomakkeet/viljelijat/elainten-pito/elainten-merkitseminen-ja-rekisterointi/>

* Asiakaspalvelu

Asiakaspalvelu auttaa rekisterin ongelmatilanteissa. Puhelimitse otetaan myös vastaan sikarekisterin tapahtumailmoituksia.

Yhteystiedot

puh. 09 85 666 003 (aukioloaika 8.15-16.00)

fax: 09 271 0035

osoite: Sikarekisteri, PL 63, 01301 VANTAA

sähköposti: sikarekisteri@mtech.fi

**5.1. Ostoilmoitus**

Ostoilmoitus tehdään eläimen/eläinten haltijuuden vaihtuessa.

Ilmoituksen pakolliset tiedot

* ostopäivä
* tulopitopaikka
* myyjän tunnus
* eläinlaji ja -tyyppi
* syntymä- tai lähtöpitopaikan merkintätunnus
* ostettujen eläinten lukumäärä

**5.2 Siirtoilmoitus**

Siirtoilmoitus tehdään kun eläin/eläimet siirretään saman omistajan eri pitopaikkojen välillä.

Ilmoituksen pakolliset tiedot

* poistopitopaikka
* tulopitopaikka
* siirtopäivämäärä
* eläinlaji ja -tyyppi
* merkintätunnus, millä eläin on merkitty siirrettäessä
* siirrettyjen eläinten lukumäärä

**5.3 Poistoilmoitus**

Poistoilmoitus tehdään kun eläin/eläimet poistetaan teuraaksi, eloon toiselle omistajalle tai viedään ulkomaille.

Ilmoituksen pakolliset tiedot

* poistopäivämäärä
* poistopitopaikka
* ostajan laji ja tunnus (lista välittäjien tunnuksista löytyy Ruokaviraston internetsivuilta)
* eläinlaji ja -tyyppi
* merkintätunnus, millä eläin on merkitty siirrettäessä
* poistettujen eläinten lukumäärä

**5.4 Eläinmääräilmoitus**

Eläintenpitäjän on tehtävä pitopaikkakohtaisesti eläinmääräilmoitukset sioistaan **kolme kertaavuodessa**; toukokuussa (tammi – huhtikuu), syyskuussa (touko-elokuu) ja seuraavan vuoden tammikuussa (syys-joulukuu).

Ilmoitukset voidaan tehdä Eläinrekisterisovelluksella myös vähitellen, kunhan huolehditaan siitä, että tiedot koko jaksolta on tehty varsinaisen ilmoituskuukauden loppuun mennessä.

Kuukausittainen eläinten lukumäärätieto on eläinten lukumäärä kunkin kuukauden 1. päivänä.

Ilmoituksen pakolliset tiedot

* eläinmäärät kuukausittain eri eläintyypeittäin (kpl)
	+ porsaat
	+ lihasiat
	+ nuoret siitossiat
	+ emakot
	+ karjut
* pitopaikassa kuolleet ja syntyneet siat (kpl)
	+ syntyneiden porsaiden lukumäärä (ml. kuolleena syntyneet)
	+ kuolleet siat (ml. kuolleena syntyneet)
	+ eläinlaji ja -tyyppi
	+ kuolinsyy
	+ hävitystapa

**5.5 Välitysilmoitus**

Välitysilmoitus tehdään kun eläin myydään toiselle haltijalle eläinvälittäjän toimesta. Välitystavat:

* välitys
* osto välivarastoon
* myynti välivarastosta
* välitys ulkomaille
* myynti välivarastosta ulkomaille
* välitys eläintenpitäjän kuljetusvälineellä
* osto välivarastoon eläintenpitäjän kuljetusvälineellä

Ilmoituksen pakolliset tiedot

* myyjän laji ja tunnus
* poistopäivä
* ostajan laji ja tunnus
* kuljetusvälineen rekisterinumero
* eläinlaji ja -tyyppi
* lähtöpitopaikan merkintätunnus
* välitettyjen eläinten lukumäärä
* välityksessä mahdollisesti kuolleiden eläinten tiedot

Jos myyjä ja ostaja ovat antaneet välittäjälle valtuudet sikarekisterin ilmoituksiin, syntyy välitysilmoituksesta myyjälle poisto- ja ostajalle ostoilmoitus.

**5.6 Osto teurastamoon (teurastusilmoitus)**

Teurastamo tekee ilmoituksen teurastamistaan sioista.

Ilmoituksen pakolliset tiedot

* teurastamon laitostunnus (Ruokaviraston antama hyväksymisnumero)
* myyjän tunnus
* eläimen saapumistapa teurastamolle
	+ oma välittäjä hakenut
	+ eläintenpitäjä tuonut
	+ eläinvälittäjä tuonut
* eläinlaji ja -tyyppi
* myyjän pitopaikkakohtainen merkintätunnus
* eläinten lukumäärä

Jos myyjä on antanut teurastamolle valtuudet sikarekisterin ilmoituksiin, syntyy teurastusilmoituksesta myyjälle poistoilmoitus.

**5.7 Tuonti-ilmoitus**

Ostettaessa sikoja ulkomailta, tulee niistä tehdä tuonti-ilmoitus. Ilmoituksen voi tallentaa vain viranomainen. Tiedot toimitetaan asiakaspalveluun paperilomakkeella.

Ilmoituksen pakolliset tiedot

* tuontipäivämäärä
* tulopitopaikka
* tuontimaa
* eläinlaji ja -tyyppi
* merkintätunnus (ulkomainen merkintätunnus on sallittu jos tuontimaa on EU-, tai ETA-maa)
* tuotujen eläinten lukumäärä

Sikojen tuonnissa on noudatettava Ruokaviraston antamia [tuontiohjeita.](https://www.ruokavirasto.fi/yritykset/tuonti-ja-vienti)

**6. VALVONTA**

Valvonnassa tarkastetaan eläintenpitäjäksi rekisteröityminen, eläinten merkitseminen ja eläinluettelonpito sekä tapahtumailmoitusten ja eläinmääräilmoitusten teko sikarekisteriin.

Sikojen merkitsemis- ja rekisteröimisjärjestelmän noudattamista valvotaan vuosittain eläintenpitäjien luona paikanpäällä tehtävin tarkastuksin.